নীল হার্ভে
রবার্ট নীল হার্ভে, এমবিই (ইংরেজি: Neil Harvey; জন্ম: ৮ অক্টোবর, ১৯২৮) ভিক্টোরিয়া প্রদেশের ফিটজরয় এলাকায় জন্মগ্রহণকারী সাবেক ও বিখ্যাত অস্ট্রেলীয় আন্তর্জাতিক ক্রিকেট তারকা। তিনি ১৯৪৮ থেকে ১৯৬৩ সময়কালে অস্ট্রেলিয়া ক্রিকেট দলের অন্যতম ব্যাটসম্যান হিসেবে পরিচিত ছিলেন। ১৯৫৭ সাল থেকে অবসর গ্রহণের পূর্ব-পর্যন্ত অস্ট্রেলীয় দলে সহঃ অধিনায়কের দায়িত্ব পালন করেছেন। অবসর গ্রহণের সময় তিনি অস্ট্রেলিয়ার দ্বিতীয় সর্বোচ্চ রান সংগ্রহকারী ও সেঞ্চুরির অধিকারী ছিলেন। বামহাতি আক্রমণাত্মক ব্যাটিংয়ের অধিকারী ও ‘নিনা’ ডাকনামে পরিচিত নীল হার্ভে দক্ষ ফিল্ডার হিসেবেও দলে সমান অবদান রেখেছেন। এছাড়াও, মাঝে-মধ্যে অফ-স্পিন বোলিং করতেন। ১৯৫০-এর দশকে অস্ট্রেলীয় দলে বয়োজ্যেষ্ঠ ব্যাটসম্যান ছিলেন। ঐ সময়ে উইজডেন কর্তৃপক্ষ তাকে সর্বাপেক্ষা দক্ষ ফিল্ডার হিসেবে বিবেচিত করেছিল।